30 (pensamentus mandronis)
(Edoardo Primo - Lanusei)

Incrarau in sa fentana 'e omu in bidda, 
in sa idda mia,
est troppu su chi biu,
stantargiu non possu abbarrai.
Su mari a innantis, 
is montis a palas;
akkunortu, ma app’a deppiri nai timòria:
Is cosas de fai, 
su chi ad’a benniri
unu strangiu, chenza 'e lacanas, ansiau;
is cosas fattas
su chi esti stettiu,
amentus, 
suddus 
m'alluppanta e m'apprettanta.

Stantargiu non faccu a abbarrai e tandu mi fìlliu in su lettu.

Est bennia una strangia 
30 si muttiada
a parsiri cun mei s'apposentu miu.
Cuaddigandu maris fantasiosus,
est bennia comenti una macca,
is surcus de is lambrigas in sa cara,
prisonera de tempus tristus.
Imbriaga de emozionis fortis,
mi cunvincidi e mi cunfundidi.

Castiu is oras colai,
intendu su scurìu sulai
e m'intendu unu disisperu seliu,
ascurtu sa mutria.
Immoi 
su tempus s'arrescidi e 
si movidi commenti deu ollu.
Su chi appu sempri disigiau,
su chi sempri m'abbisongiàda
est inoi;
is fueddus non balinti
podindi fai dannu ebbia.

Sonnu calada lenu,
mud’epidemia de sa notti,
Traidora de bìsusu,
Comenti su tempus chi colada,
Du scisi ca no du podis firmai.